ΟΔΗΓΙΑ 2000/3/ΕΚ ΤΗΣ ΕΠΙΤΡΟΠΗΣ της 22ας Φεβρουαρίου 2000 για την προσαρμογή στην τεχνική πρόοδο της οδηγίας 77/541/ΕΟΚ του Συμβουλίου σχετικά με τις ζώνες ασφαλείας και τα συστήματα συγκράτησης των μηχανοκίνητων οχημάτων (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν την έγκριση των οχημάτων με κινητήρα και των ρυμουλκουμένων τους(1), όπως τροποποιήθηκε τελευταία από την οδηγία 98/91/ΕΚ του Ευρωπαϊκού Κοινοβουλίου και του Συμβουλίου(2), την οδηγία 77/541/ΕΟΚ του Συμβουλίου, της 28ης Ιουνίου 1977, περί προσεγγίσεως των νομοθεσιών των κρατών μελών των αναφερομένων στις ζώνες ασφαλείας και τα συστήματα συγκράτησης των οχημάτων με κινητήρα(3), όπως τροποποιήθηκε τελευταία από την οδηγία 96/36/ΕΟΚ της Επιτροπής(4), και ιδίως το άρθρο 10, Εκτιμώντας τα ακόλουθα: (1) Η οδηγία 77/541/ΕΟΚ αποτελεί μια από τις επιμέρους οδηγίες για τη διαδικασία έγκρισης ΕΚ τύπου που έχει θεσπιστεί με την οδηγία 70/156/ΕΟΚ. Κατά συνέπεια, ισχύουν για την παρούσα οδηγία οι προβλεπόμενες από την οδηγία 70/156/ΕΟΚ διατάξεις σχετικά με τα συστήματα, τα κατασκευαστικά στοιχεία και τις ιδιαίτερες τεχνικές ενότητες των οχημάτων. (2) Λαμβανομένης υπόψη της τεχνικής προόδου είναι δυνατόν να βελτιωθεί η προστασία των επιβατών εφόσον απαιτηθεί η τοποθέτηση ζωνών τριών σημείων με συσπειρωτήρα στα πίσω εξωτερικά καθίσματα των μηχανοκίνητων οχημάτων της κατηγορίας Μ1. (3) Με την απόφαση 97/836/ΕΚ του Συμβουλίου(5), η Κοινότητα προσχώρησε στη συμφωνία της οικονομικής επιτροπής για την Ευρώπη των Ηνωμένων Εθνών (ΟΕΕ του ΟΗΕ) που συνήφθη στη Γενεύη στις 20 Μαρτίου 1958 σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα που δύνανται να τοποθετηθούν ή και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές όπως αναθεωρήθηκε στις 16 Οκτωβρίου 1995. (4) Με την προσχώρησή της στην αναθεωρημένη συμφωνία, η Κοινότητα προσχώρησε σε συγκεκριμένη σειρά κανονισμών που θεσπίσθηκαν με βάση την εν λόγω συμφωνία. Σ' αυτή την σειρά κανονισμών περιλαμβάνεται και ο κανονισμός αριθ. 44 για την έγκριση των διατάξεων συγκράτησης για παιδιά που επιβαίνουν σε μηχανοκίνητα οχήματα (συστήματα συγκράτησης παιδιών). (5) Είναι σκόπιμο να περιληφθούν οι απαιτήσεις που σχετίζονται με την προστασία των παιδιών και επομένως να τροποποιηθούν τα παραρτήματα της οδηγίας 77/541/ΕΟΚ με την εισαγωγή ειδικών προδιαγραφών για τα συστήματα συγκράτησης των παιδιών βάσει του κανονισμού αριθ. 44 της ΟΕΕ του ΟΗΕ. Για λόγους σαφήνειας πρέπει να αντικατασταθούν τα παραρτήματα της οδηγίας 77/541/ΕΟΚ. (6) Τα μέτρα που προβλέπονται από την παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο, που συγκροτήθηκε δυνάμει της οδηγίας 70/156/ΕΟΚ, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Τα παραρτήματα της οδηγίας 77/541/ΕΟΚ αντικαθίστανται από το κείμενο που παρατίθεται στο παράρτημα της παρούσας οδηγίας. Άρθρο 2 1. Από την 1η Οκτωβρίου 2000 κανένα κράτος μέλος δεν επιτρέπεται, για λόγους συνδεόμενους με τις ζώνες ασφαλείας και τα συστήματα συγκράτησης: - να αρνείται για έναν τύπο οχήματος, ζώνης ασφαλείας ή συστήματος συγκράτησης παιδιών, τη χορήγηση έγκρισης τύπου ΕΚ ή τη χορήγηση εθνικής έγκρισης τύπου ή - να απαγορεύει την ταξινόμηση, πώληση ή θέση σε κυκλοφορία οχημάτων, ή την πώληση ή χρήση ζωνών ασφαλείας ή συστημάτων συγκράτησης ή συστημάτων συγκράτησης παιδιών, εάν οι εν λόγω ζώνες ασφαλείας και τα συστήματα συγκράτησης ή τα συστήματα συγκράτησης παιδιών πληρούν τις απαιτήσεις της οδηγίας 77/541/ΕΟΚ, όπως τροποποιείται με την παρούσα οδηγία. 2. Από την 1η Οκτωβρίου 2001, τα κράτη μέλη: - δεν χορηγούν πλέον έγκριση τύπου ΕΚ και - μπορούν να αρνούνται τη χορήγηση εθνικής έγκρισης τύπου, για έναν τύπο οχήματος, εφόσον δεν πληρούνται οι απαιτήσεις της οδηγίας 77/541/ΕΟΚ, όπως τροποποιείται από την παρούσα οδηγία όσον αφορά τα συστήματα συγκράτησης παιδιών και την τοποθέτηση των ζωνών ασφαλείας σε όλες τις θέσεις καθημένων των οχημάτων Μ1, συμπεριλαμβανομένων, όπου υπάρχουν, των ενσωματωμένων συστημάτων συγκράτησης. Ωστόσο, η απαίτηση για ζώνες τριών σημείων σε όλες τις θέσεις καθημένων των οχημάτων της κατηγορίας Μ1 εφαρμόζεται από την 1η Απριλίου 2002. Μέχρι τότε, οι απαιτήσεις σχετικά με την τοποθέτηση ζωνών ασφαλείας στα καθίσματα των οχημάτων της κατηγορίας Μ1 παραμένουν εκείνες που προβλέπονται στο παράρτημα XV της οδηγίας 77/541/ΕΟΚ. 3. Από την 1η Οκτωβρίου 2002, τα κράτη μέλη: - θεωρούν στο εξής άκυρα τα πιστοποιητικά συμμόρφωσης που συνοδεύουν τα νέα οχήματα της κατηγορίας Μ1 σύμφωνα με την οδηγία 70/156/ΕΟΚ για το σκοπό του άρθρου 7 παράγραφος 1 της εν λόγω οδηγίας και αρνούνται την ταξινόμηση, πώληση ή θέση σε κυκλοφορία νέων οχημάτων που δεν συνοδεύονται από έγκυρο πιστοποιητικό συμμόρφωσης σύμφωνα με την οδηγία 70/156/ΕΟΚ, εκτός εάν γίνεται επίκληση των διατάξεων του άρθρου 8 παράγραφος 2 της εν λόγω οδηγίας, - δύνανται να αρνούνται την ταξινόμηση, πώληση και θέση σε κυκλοφορία νέων οχημάτων της κατηγορίας Ν1 και Μ2 μάζας έως 3,5 τόνους σε ό,τι αφορά τα ενσωματωμένα συστήματα συγκράτησης παιδιών, εφόσον υπάρχουν, για λόγους συνδεόμενους με τις ζώνες ασφαλείας και τα συστήματα συγκράτησης, εφόσον δεν πληρούνται οι απαιτήσεις της οδηγίας 77/541/ΕΟΚ, όπως τροποποιείται από την παρούσα οδηγία. Ωστόσο, η απαίτηση για ζώνες τριών σημείων σε όλες τις θέσεις καθημένων των οχημάτων της κατηγορίας Μ1 εφαρμόζεται από την 1η Οκτωβρίου 2004. Μέχρι τότε, οι απαιτήσεις σχετικά με την τοποθέτηση ζωνών ασφαλείας στα καθίσματα των οχημάτων της κατηγορίας Μ1 παραμένουν εκείνες που προβλέπονται στο παράρτημα XV της οδηγίας 77/541/ΕΟΚ. 4. Από την 1η Ιανουαρίου 2001 εφαρμόζονται οι απαιτήσεις της οδηγίας 77/541/ΕΟΚ, όπως τροποποιείται από την παρούσα οδηγία, σχετικά με τα ενσωματωμένα συστήματα συγκράτησης παιδιών, όπου υπάρχουν ως αρχικός εξοπλισμός οχήματος, για τους σκοπούς του άρθρου 7 παράγραφος 1 της οδηγίας 70/156/ΕΟΚ. Άρθρο 3 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία έως τις 30 Σεπτεμβρίου 2000. Ενημερώνουν δε αμέσως την Επιτροπή σχετικά. Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη. 2. Τα κράτη μέλη κοινοποιούν στην Επιτροπή τις κύριες διατάξεις εσωτερικού δικαίου που θεσπίζουν στο πεδίο που διέπεται από την παρούσα οδηγία. Άρθρο 4 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων. Άρθρο 5 Η παρούσα οδηγία απευθύνεται στα κράτη μέλη. Βρυξέλλες, ... 2000.

[Source: multi_eurlex | Tokens: 6261]